केशूभाई ने छोड़ी भाजपा, बनाएंगे नई पार्टी
Updated Sat, 04 Aug 2012 12:00 PM IST
गुजरात के पूर्व मुख्यमंत्री केशूभाई पटेल ने शनिवार को भाजपा से इस्तीफा दे दिया। वह कई सप्ताह से मुख्यमंत्री नरेंद्र मोदी के खिलाफ अभियान छेड़े हुए थे। दिसंबर में होने जा रहे विधानसभा चुनावों में मोदी को चुनौती देने के लिए पटेल रविवार को अपनी नई पार्टी लांच करेंगे।
पटेल के साथ पूर्व केंद्रीय मंत्री काशीराम राणा ने भाजपा से इस्तीफा दे दिया। 1995 में राज्य में भाजपा की सत्ता कायम करने वाले पटेल ने कहा कि अब भाजपा वन मैन पार्टी बनकर रह गई है। भाजपा अध्यक्ष नितिन गडकरी को अपना इस्तीफा भेजने के बाद पटेल पत्रकारों से बातचीत कर रहे थे। वह 60 सालों तक भाजपा के लिए काम करने के बाद आज भारी मन से पार्टी छोड़ रहे हैं। वह पार्टी नहीं बदल रहे हैं, बल्कि असली भाजपा बनाने जा रहे हैं। अब वह एक नए राजनीतिक दल का गठन करेंगे जिसका नाम रविवार को घोषित किया जाएगा।
दो बार गुजरात के सीएम रहे पटेल एक समय सौराष्ट्र क्षेत्र में पिछड़े वर्ग के कद्दावर नेता थे। लेकिन पिछले कुछ समय से वह भाजपा में हाशिए पर चल रहे थे। माना जा रहा है कि पटेल के भाजपा से अलग होकर नई पार्टी बनाने के बाद राज्य में मोदी विरोधी ताकतें एकजुट हो सकती हैं, जिससे भाजपा को आगामी विधानसभा चुनावों में मुश्किल पेश आ सकती है। सूत्रों का कहना है कि पटेल की नई पार्टी में गोवर्धन जदाफिया की महागुजरात जनता पार्टी का भी विलय हो सकता है।
पटेल ने कहा कि वह भाजपा इसलिए छोड़ रहे हैं क्योंकि गुजरात में असली भाजपा नहीं बची है। मोदी के नेतृत्व में गुजरात में भाजपा अपनी मूल विचारधारा से पूरी तरह से भटक गई है। मालूम हो कि पटेल के मोदी और भाजपा हाईकमान से रिश्तों में वर्ष 2001 में ही खटास आ गई थी जब पटेल को अचानक कुर्सी से हटाकर मोदी की ताजपोशी कर दी गई थी।
भाजपा मनाने में जुटी
केशूभाई पटेल के इस्तीफे के बाद भाजपा उन्हें अपने फैसले पर फिर से विचार करने के लिए मनाने में जुट गई है। बताया जाता है कि भाजपा अध्यक्ष नितिन गडकरी ने पटेल से इस्तीफा वापस लेने का आग्रह किया है। पार्टी प्रवक्ता राजीव प्रताप रूडी ने कहा कि पटेल वरिष्ठ और आदरणीय नेता हैं। हम उन्हें इस्तीफा नहीं देने के लिए मनाएंगे।
Write a Comment | View Comments